Charles-Mathias Simons
De Charles-Mathias Simons, gebuer de 27. Mäerz 1802 zu Béibreg, gestuerwen de 5. Oktober 1874 an der Stad Lëtzebuerg, war e lëtzebuergesche Jurist a Politiker.

De Charles-Mathias Simons mécht 1823 en Doktorat an Droit op der Universitéit zu Léck. D'Joer drop schreift hie sech um Barreau vum Éischtinstanzgeriicht zu Dikrech an. 1831 ass hien Delegéierte beim belschen Nationalkongress zu Bréissel, a schafft mat déi nei belsch Constitutioun aus.

1836-1837 ass hie Member vum Provënzialrot, a gëtt 1841 Member vun der Assemblée des États. 1843-1848 ass hie Member vum Regierungsrot an 1848 vun der Assemblée constituante. Vum 1. August - 2. Dezember 1848 ass hien Administrateur général fir Gemengenaffären an der Regierung de la Fontaine.

Nodeem d'Regierung Willmar vum Prënz Henri, op Wonsch vum Kinnek-Groussherzog Wëllem III. hin, ofgesat gi war, gouf de Charles-Mathias Simons den 23. September 1853 zum Regierungspresident a Staatsminister ernannt.

Am Simons seng Regierungszäit fält d'Revisioun vun der Lëtzebuerger Constitutioun vum Oktober 1856, déi de Kinnek-Groussherzog géint de Wëlle vum Parlament duerchgedréckt huet, an déi seng Pouvoire stäerkt, déi vum Parlament zeréckschneit, an déi dem sou geschwächte Parlament (dat zu engem Ständerot degradéiert gëtt) de Staatsrot als Kontrollorgan bäisëtzt. A seng Regierungszäit fält awer och d'Aweiung vun der éischter Eisebunnslinn zu Lëtzebuerg (4. Oktober 1859) an d'Grënnung vun deenen éischte Banken, der Banque internationale à Luxembourg an der Spuerkeess.

De 26. September 1860 trëtt de Simons zeréck, well d'Oppositioun géint seng "Staatsstreech"-Regierung am Parlament no Neiwalen ze vill grouss ginn ass.

Vun 1860 bis 1874 ass hie Member vum Staatsrot a vum 5. Januar 1869 bis de 5. Januar 1870 säi President. Hie stierft de 5. Oktober 1874 an der Stad.

Auszeechnungen 
 Grand Croix vum Ordre de la couronne de chêne
 Grand Croix vum Ordre de Mérite civil et militaire d'Adolphe de Nassau
 Commandeur vum Lion Néerlandais
 Grand-officier vum Ordre de Léopold
 Chevalier de deuxième Classe de l'Aigle Rouge de Prusse avec Etoile
 Commandeur de la Légion d'honneur

Kuckt och 
 Lëscht vun de lëtzebuergesche Premierministeren
 Regierung Simons

Um Spaweck

Gebuer 1802
Lëtzebuergesch Ministeren
Premierministere vu Lëtzebuerg
Ausseministere vu Lëtzebuerg
Membere vum Congrès national
Juristen
Presidente vum Staatsrot zu Lëtzebuerg
Justizministere vu Lëtzebuerg
Grand-croix de l'ordre de la couronne de chêne
Grand-croix de l'ordre de mérite civil et militaire d'Adolphe de Nassau
Commandeur de la Légion d'honneur
Grand officier vum Ordre de Léopold
Gestuerwen 1874
Deputéiert vun der Provënz Lëtzebuerg (1815-1830)